Empire Windrush
Empire Windrush var navnet på et skib, som bragte én af de første større grupper af indvandrere fra Caribien (Jamaica) til Storbritannien i 1948, efter at man i Det Britiske Parlament havde vedtaget British Nationality Act samme år. Denne lov gav alle indbyggere i de britiske kolonier britisk statsborgerskab og dermed ret til at udvandre til Storbritannien. I første omgang var der mest tale om indvandring fra de ’hvide’ kolonier (også benævnt som dominions ), dvs. Australien, New Zealand og Canada, men stigende efterspørgsel efter arbejdskraft førte hurtigt til, at indvandrere fra de britiske besiddelser i Caribien, Indien og Pakistan også begyndte at indvandre til Storbritannien. Empire Windrush bliver hyppigt brugt som et symbol på den indvandring, som indvarslede begyndelsen på det multietniske og multikulturelle samfund, som Storbritannien er i dag. British Nationality Act er efterfølgende blevet ændret af adskillige nye lovgivningsinitiativer med det formål at styre og begrænse indvandringen til Storbritannien.